b'\n_START_ARTICLE_\nRoger Johansson\n_START_SECTION_\nSeuraura\n_START_PARAGRAPH_\nJohanssonin kasvattajaseura on IF Troja-Ljungby, jossa h\xc3\xa4n pelasi ensimm\xc3\xa4iset miesten pelins\xc3\xa4 Ruotsin I-divisioonassa 16-vuotiaana kaudella 1983\xe2\x80\x931984. Calgary Flames varasi Johanssonin NHL:\xc3\xa4\xc3\xa4n kes\xc3\xa4ll\xc3\xa4 1985. Kaudeksi 1986\xe2\x80\x931987 h\xc3\xa4n siirtyi Elitserienin F\xc3\xa4rjestads BK:hon, jossa teki tulokaskaudella 31 runkosarjaottelussa tehopisteet 6+11=17. F\xc3\xa4rjestad voitti Elitserien-hopeaa kev\xc3\xa4\xc3\xa4ll\xc3\xa4 1987 ja kultaa kaudella 1987\xe2\x80\x931988._NEWLINE_Kaudeksi 1989\xe2\x80\x931990 Johansson siirtyi Calgary Flamesiin, jossa h\xc3\xa4n teki tulokaskautenaan viisi sy\xc3\xb6tt\xc3\xb6pistett\xc3\xa4 35 runkosarjaottelussa. Kahden Calgaryss\xc3\xa4 pelatun kauden j\xc3\xa4lkeen h\xc3\xa4n palasi kaudeksi 1991\xe2\x80\x931992 Ruotsiin Leksand IF:\xc3\xa4\xc3\xa4n. Kaudeksi 1992\xe2\x80\x931993 Johansson palasi Calgaryyn, jossa h\xc3\xa4n teki tehopisteill\xc3\xa4 4+16=20 NHL:n yhden kauden piste-enn\xc3\xa4tyksens\xc3\xa4. H\xc3\xa4n palasi kaudeksi 1993\xe2\x80\x931994 Leksandiin, jossa h\xc3\xa4n aloitti my\xc3\xb6s kauden 1994\xe2\x80\x931995 NHL:n ty\xc3\xb6sulun vuoksi. Chicago Blackhawks otti Johanssonin waiver-listalta tammikuussa 1995. H\xc3\xa4n pelasi Chicagossa 11 ottelua._NEWLINE_Johansson palasi F\xc3\xa4rjestadiin kaudeksi 1995\xe2\x80\x931996. Kauden p\xc3\xa4\xc3\xa4tteeksi h\xc3\xa4net valittiin Ruotsin t\xc3\xa4hdist\xc3\xb6kent\xc3\xa4lliseen. Johansson pelasi F\xc3\xa4rjestadissa koko loppu-uransa. H\xc3\xa4n toimi kaudella 1996\xe2\x80\x931997 joukkueen kapteenina, kun F\xc3\xa4rjestad voitti Ruotsin-mestaruuden kev\xc3\xa4\xc3\xa4ll\xc3\xa4 1997. Kaudella 1997\xe2\x80\x931998 Johansson oli varakapteeni ja teki tehopisteill\xc3\xa4 12+27=39 Elitserienin yhden kauden piste-enn\xc3\xa4tyksens\xc3\xa4. H\xc3\xa4n voitti koko liigan puolustajien piste- ja sy\xc3\xb6tt\xc3\xb6p\xc3\xb6rssin sek\xc3\xa4 toisen per\xc3\xa4kk\xc3\xa4isen Ruotsin-mestaruutensa kev\xc3\xa4\xc3\xa4ll\xc3\xa4 1998. Johansson oli my\xc3\xb6s kaudella 1998\xe2\x80\x931999 F\xc3\xa4rjestadin tehokkain puolustaja pisteill\xc3\xa4 11+11=22._NEWLINE_Johansson lopetti pelaajauransa loukkaantumisten takia kauteen 2000\xe2\x80\x932001, jolloin F\xc3\xa4rjestad voitti Elitserien-hopeaa.\n_START_SECTION_\nMaajoukkueura\n_START_PARAGRAPH_\nJohanssonin ensimm\xc3\xa4inen arvoturnaus oli alle 18-vuotiaiden EM-kilpailut vuonna 1985. H\xc3\xa4n pelasi alle 20-vuotiaiden MM-kilpailuissa vuosina 1986 ja 1987. Ruotsi voitti vuoden 1987 turnauksessa pronssia._NEWLINE_Johansson kuului Ruotsin kultaa Lillehammerin olympiakisoista vuonna 1994 voittaneeseen joukkueeseen. H\xc3\xa4n pelasi my\xc3\xb6s MM-kilpailuissa vuosina 1994, 1996 ja 1997. Ruotsi voitti hopeaa vuonna 1997 ja pronssia vuonna 1994. Johansson edusti Ruotsia maailmancupissa vuonna 1996.\n_START_SECTION_\nMuuta\n_START_PARAGRAPH_\nJohanssonin pikkuveli Ronnie on pelannut hy\xc3\xb6kk\xc3\xa4\xc3\xa4j\xc3\xa4n\xc3\xa4 Ruotsin alemmissa sarjoissa.'